Motshekga sê nou eers môre oor skoleAngie Motshekga. (Foto: Jairus Mmutle/GCIS) Angie Motshekga, minister van basiese onderwys, sal nie meer Sondagaand soos beplan die media toespreek rakende die heropening van skole nie. Die mediakonferensie is pas uitgestel en sal nou na verwagting Maandag omstreeks 11:00 plaasvind. Maroela Media het vroeër berig onderwysvakbonde en beheerliggaamorganisasies hoop dat Motshekga sal aankondig dat die heropening van skole uitgestel word. Dít nadat vyf onderwysvakbonde en drie beheerliggaamorganisasies Saterdagaand gedurende ŉ vergadering met die minister dit eens was – skole is nié gereed om oop te maak nie. Altesaam agt onderwysvakbonde en organisasies wat skoolbeheerliggame verteenwoordig, het vroeër vandeesweek vergader en eenparig tot die slotsom gekom dat skole nié te midde van die Covid-19-pandemie gereed is om te heropen nie. “Die minister moet haar aankondiging in dié verband terugtrek en enige verdere aankondiging uitstel om die stelsel kans te gee om vir ŉ algemene heropening voor te berei. Indien nie, gaan ons ŉ halsoorkop heropening op hande hê,” het die organisasies in ŉ verklaring gesê. Die verklaring is deur Sadou, Naptosa, Natu, die PEU, SAOU, Fedsas, NASGB en GBF onderteken. Gr. 7- en gr. 12-leerders landwyd is veronderstel om Maandag weer terug op die skoolbanke te wees. Die Noord-Kaap het egter reeds aangedui dat leerders in dié provinsie hulle eers ŉ week later gaan aanmeld.